Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Б.Ј.од Скопје, поднесена против Решението на Општина Берово, по предметот Барање за пристап до информации од јавен карактер, на 15.11.2022 година, го донесе следното

**Р Е Ш Е Н И Е**

1. Жалбата изјавена од Б.Ј. од Скопје, поднесена против Решението на Општина Берово бр.18-3629/1 од 18.10.2022 година, заведена во Агенцијата под бр.08-286 на 04.11.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

1. Б.Ј.од Скопје како што е наведено во Жалбата на 07.10.2022 година, преку електронска пошта поднел Барање за пристап до информации од јавен карактер до Општина Берово, со кое побарал по пошта да му се достави препис или фотокопија од следната информација:
2. “По усни информации од вработени во Општина Берово (Градоначалник и Раководител на одделение за урбанизам во Општина Берово) дека објект лоциран на КП 2138/3 запишан во Имотен лист број 6181 за КО Берово, бил платен со замена со друг имот, Ве молам за писмена информација: дали објектот детално опишан во Имотниот лист е платен или не, а ако е платен да се достават доказите за плаќање ...прилог имотен лист од 07.10.2022 г“.
3. Постапувајќи по ова Барање, Имателот на информации до Барателот на 25.10.2022 година преку електронска пошта му доставил Одговор на барање бр. 18-3629/4 од 18.10.2022 година, во прилог го доставил Решението за позитивен одговор на барателот на информацијата бр.18-3629/3 од 18.10.2022 година. Во образложението на Решението е наведено: “...Барањето е доставено до ЕЛС Општина Берово, при што во дописот барателот се повикува на одредбите од Законот за слободен пристап до информации од јавен карактер... по разгледувањето на Барањето, позитивно е одговорено согласно член 20 став 1, од Закон за слободен пристап до информации од јавен карактер..“
4. Незадоволен од добиеното Решение на Општина Берово бр.18-3629/3 од 18.10.2022 година, Барателот на информацијата на 04.11.2022 година поднесе Жалба до Агенцијата, заведена во Агенцијата под бр.08-286. Во Жалбата е наведено дека: “...Видно од образложението на Решение бр.18-3629/3 од 18.10.2022 г., на Општина Берово е наведено дека се дава позитивен одговор на барателот, со доставување на Одговор на барање бр. 18-3629/2 од 18.10.2022 год., потпишано лично од законскиот застапник на Општина Берово**, со кој ме информира дека сметано од моментот на превземање на надлежноста во 2005 година до денес**, не располага со информации за плаќање на објект детално опишан во имотен лист прилог кон барањето. **Имено, предмет на Барањето за слободен пристап до информации од јавен карактер е цитирам** ..... **ако е платен да се достават доказите за плаќање ...прилог имотен лист од 07.10.2022 г...**И наместо, Општина Берово да постапи по барањето предмет на постапка и да ја достави бараната информација, истата врши подвојување на некаков си период од 2005 година, пред и после, што доставената информација ја прави некомплетна од една страна, од друга страна пак поставеното прашање не е за после 2005 година. Од друга страна, имателот на информација, се повикува на превземање на некаква надлежност од 2005 год., меѓутоа, не е јасно за какво превземање на надлежност станува збор односно која е таа надлежност што Општина Берово ја има превземено после 2005 година.....Тоа значи дека Општина Берово делумно постапила по барањето и е должна да даде информација и пред 2005 година односно **давањето на целосна информација се смета како воопшто да не е постапено по Барањето...“**

Агенција, преку е-маил заведен под бр.08-286 од 09.11.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

При донесување на наведеното Решение, Агенцијата за заштита на правото на слободен пристап до информациите од јавен карактер ја разгледа Жалбата и другите расположливи списи во врска со предметот и утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Во конкретниот случај, Имателот на информации прифакајќи го Барањето и постапувајќи согласно Законот за слободен пристап до информации од јавен карактер, донел решение согласно член 20 и член 21 од Законот за слободен пристап до информации од јавен карактер, но со истото на Барателот не му овозможил пристап до бараната информација, туку му доставил информации со кои располага, а не се наведени во Барањето.

Агенцијата смета дека Имателот на информации располага со бараната информација и е должен да му ја достави на Барателот истата како што е наведено во Барањето.

1. Согласно член 3 алинеја 2 од Законот за слободен пристап до информации од јавен карактер „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Имателот на информации согласно член 10 од Законот за слободен пристап до информации од јавен карактер е должен проактивно да постапува и да ги објавува актите со кои располага и според кои ја врши својата дејност, на својата веб-страна, со цел јавноста да биде запознаена со начинот на работата.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**